เจ้าหนี้จะใช้สิทธิเรียกร้องของลูกหนี้ได้มีหลักเกณฑ์อะไรบ้าง
มาตรา 233 ถ้าลูกหนี้ขัดขืนไม่ยอมใช้สิทธิเรียกร้อง หรือเพิกเฉยไม่ใช้สิทธิเรียกร้องเป็นเหตุให้เจ้าหนี้ต้องเสียประโยชน์ เจ้าหนี้จะใช้สิทธิเรียกร้องนั้นในนามของตนเองแทนลูกหนี้เพื่อป้องกันสิทธิของตนในมูลหนี้นั้นก็ได้เว้นแต่ในข้อที่เป็นการของลูกหนี้ส่วนตัวโดยแท้ และหนี้ที่เจ้าหนี้จะใช้สิทธิเรียกร้องของลูกหนี้ได้ต้องเป็นหนี้ที่ไม่มีเงื่อนไขบังคับก่อนเพราะระหว่างที่เงื่อนไขยังไม่สำเร็จนั้นนิติกรรมยังไม่เกิดขึ้นยังไม่เกิดบุคคลสิทธิ ส่วนหนี้ที่มีเงื่อนไขเวลาบังคับที่ยังไม่ถึงกำหนดชำระนั้นเป็นหนี้ที่เกิดขึ้นบริบูรณ์แล้ว ซึ่งกรณีที่เจ้าหนี้จะใช้สิทธิเรียกร้องของลูกหนี้ได้มีหลักเกณฑ์ดังนี้  

1. ลูกหนี้ขัดขืนหรือเพิกเฉยไม่ใช้สิทธิเรียกร้องของตน ถ้าลูกหนี้ใช้อยู่เจ้าหนี้ไม่มีสิทธิไปก้าวก่าย

2. เจ้าหนี้เสียประโยชน์เพราะการที่ลูกหนี้ไม่ใช้สิทธิเรียกร้อง ถ้าลูกหนี้มีทรัพย์สินอยู่มากเพียงพอที่จะชำระแก่เจ้าหนี้เจ้าหนี้ก็ไม่เสียหายไม่เสียประโยชน์ 

3. สิทธิเรียกร้องของลูกหนี้ที่ลูกหนี้ไม่ใช้และที่เจ้าหนี้จะเข้าใช้แทนได้นั้นต้องไม่ใช่สิทธิที่เป็นการส่วนตัวของลูกหนี้โดยแท้ เช่นสิทธิที่จะได้รับค่าสินไหมทดแทนความเสียหายทางศีลธรรมได้แก่ค่าเสียหายจากการละเมิดในทางอนาจารต่อหญิง การเป็นชู้การหมิ่นประมาทต่อชื่อเสียง ค่าอุปการะเลี้ยงดู เป็นต้นหรือสิทธิที่มีสภาพเป็นเรื่องส่วนตัว เช่นการเพิกถอนการให้เพราะเหตุเนรคุณ หรือสิทธิที่ไม่อยู่ภายใต้บังคับคดี เช่นสิทธิที่จะได้รับเงินเดือนของข้าราชการ เงินบำเหน็จ เป็นต้น
กฎหมายลักษณะหนี้